Jhalda Bypoll: ঝালদায় তপন কান্দুর নামে লেখা ব্যানার সরিয়ে দিল নির্বাচন কমিশন

কলকাতা টিভি ওয়েব ডেস্ক: রাজ্যের তিন জেলার ৬টি ওয়ার্ডে আজ সকাল থেকে নির্বিঘ্নে চলছে ভোটগ্রহণ৷ এই ওয়ার্ডগুলির মধ্যে নজরকাড়া কেন্দ্র অবশ্যই ঝালদা৷ গত মার্চ মাসে সদ্য পুরভোটে জয়ী কংগ্রেস প্রার্থী তপন কান্দুর মৃত্যুর পরই খবরের শিরোনামে পুরুলিয়ার ঝালদা৷ আজ ঝালদার সেই ২ নম্বর ওয়ার্ডে চলছে উপনির্বাচন৷ কংগ্রেস এখানে প্রার্থী করেছে তপনের ভাইপো মিঠুনকে৷ এদিন তাঁর বিরুদ্ধে নির্বাচনী বিধি ভঙ্গের অভিযোগ ওঠে৷ অভিযোগ, বুথের ১০০ মিটারের মধ্যে তপন কান্দু অমর রহে লেখা-সহ ব্যানার লাগানো ছিল৷ খবর পাওয়ার পরই নির্বাচন কমিশনের তরফে সেগুলি সরিয়ে দেওয়া হয়৷ যদিও মিঠুনের অভিযোগ, ১০০ মিটারের বাইরেই ব্যানার লাগানো ছিল৷ কিন্তু পুলিস তপন কান্দুর নামে লেখা ব্যানারই সরিয়ে দেয়৷ বাকি দলের ব্যানার এখনও সেখানে রয়েছে৷ এ ব্যাপারে তৃণমূল প্রার্থী জগন্নাথ রজক বলেন, আজ সকাল থেকে আমারও ব্যানার নেই৷ এটা নির্বাচন কমিশনের ব্যাপার৷ এ নিয়ে আমাদের কোনও বক্তব্য নেই৷

এদিন উত্তর ২৪ পরগনার চারটি পুরসভার চারটি ওয়ার্ডে চলছে ভোটগ্রহণ৷ কেন্দ্রগুলি হল দমদম পুরসভার ৪ নম্বর ওয়ার্ড, ভাটপাড়া পুরসভার ৩ নম্বর ওয়ার্ড, পানিহাটি পুরসভার ৮ নম্বর ওয়ার্ড এবং দক্ষিণ দমদম পুরসভার ২৯ নম্বর ওয়ার্ড৷ পানিহাটি বাদে বাকিগুলি কেন্দ্রে নির্বাচন স্থগিত ছিল৷ উল্লেখ্য, ঝালদার মতো পানিহাটিতেও খুন হন তৃণমূল কাউন্সিলর অনুপম দত্ত৷ তাঁর মৃত্যুতে ফাঁকা হয় আসনটি৷ এছাড়া দক্ষিণ দমদম পুরসভার ২৯ নম্বর ওয়ার্ডে সংরক্ষণ সংক্রান্ত একটা সমস্যা ছিল৷ অন্যদিকে ভাটপাড়ায় পুর নির্বাচনের দু’দিন আগে মৃত্যু হয় বাম প্রার্থী বাবলী দে’র৷ যে কারণে ওই সময় নির্বাচন সম্পন্ন করা যায়নি৷ এদিন ওই কেন্দ্রগুলির সঙ্গে ভোটগ্রহণ চলছে চন্দননগর পুরসভার ১৭ নম্বর ওয়ার্ডে৷